2017 | 03 | 30

Sajtóközlemény

Foglalkoztatási együttműködések szabolcs-szatmár-bereg megyében

top-5.1.1-15-sb1-2016-000001

A Foglalkoztatási Paktum Együttműködési Megállapodás aláírásával megalakult a 28 tagú Szabolcs-Szatmár-Bereg Megyei Foglalkoztatási Paktumszervezet. A Szabolcs-Szatmár-Bereg Megyei Önkormányzat által vezetett konzorcium a Terület- és Településfejlesztési Operatív Program keretében több mint 2,5 milliárd forintot fordíthat a megye foglalkoztatási helyzetének javítására 2021. májusáig.

A megye foglalkoztatási helyzete szempontjából meghatározó önkormányzatok, intézmények és szervezetek a mai napon aláírt paktum dokumentumban vállalták, hogy feltárják a megye foglalkoztatási nehézségeinek okait, hozzájárulnak a foglalkoztatást elősegítő programok megvalósításához és a humánerőforrás fejlesztéséhez, ezen együttműködéssel közösen segítik a munkáltatók és munkavállalók alkalmazkodását a foglalkoztatáspolitikai, gazdasági és munkaerő-piaci változásokhoz.

A Szabolcs-Szatmár-Bereg Megyei Foglalkoztatási Paktumszervezet elsődleges célja a megye gazdaságának és munkaerő-piacának fejlesztésében érdekelt felek támogatása, az együttműködésük által kialakított partneri hálózat működtetése, a megyei foglalkoztatási stratégia és akcióterv, valamint az ezekben megfogalmazott projektek megvalósítása, mellyel a partnerek a megye foglalkoztatásának bővítését kívánják elérni. A Megyei Paktumszervezet ernyőszervezeti feladatokat is ellát, mivel feladatát képezi a megye területén működő helyi paktumok közötti koordináció, kapcsolattartás, valamint alap paktumszervezeti tevékenységet végez a megye azon területein, ahol helyi paktumok nem jönnek létre.

A „Foglalkoztatási Együttműködések Szabolcs-Szatmár-Bereg megyében” című projekt nettó elszámolható összköltsége 2 593 000 000.- Ft, amely az Európai Szociális Alap és Magyarország Kormányának finanszírozásában valósul meg.

A Szabolcs-Szatmár-Bereg Megyei Önkormányzat és a Szabolcs-Szatmár-Bereg Megyei Kormányhivatal által benyújtott pályázat keretein belül többek között 1.025 fő foglalkoztatása támogatható, képzésbe közel 500 fő vonható be, emellett egyéb szolgáltatás igénybevételére közel 1.500 fő jelentkezhet. A közvetlen célcsoportot a Szabolcs-Szatmár-Bereg megyei hátrányos helyzetű munkanélküliek jelentik. Elsősorban az alacsony iskolai végzettségűek, a 25 év alatti fiatalok, vagy a 30 év alatti pályakezdő álláskeresők. Azonban az 50 év felettiek, a GYED-ről, GYES-ről visszatérők, a gyermeküket egyedül nevelő felnőttek, a foglalkoztatást helyettesítő támogatásban részesülők, és a megváltozott munkaképességűek számára is kínál a program foglalkoztatást vagy képzést elősegítő támogatást.

A most 28 taggal megalakult Paktumszervezet továbbra is várja a csatlakozni kívánó önkormányzatokat, munkáltatókat és egyéb foglalkoztatási partnereket. Az Együttműködési Megállapodás aláírásával a szervezetek elfogadták az Irányító Csoport összetételét, amelybe a Szabolcs-Szatmár-Bereg Megyei Közgyűlés Elnöke felkérésére a Kedvezményezett mellett bekerült a Szabolcs-Szatmár-Bereg Megyei Iparkamara, a Vállalkozók és Munkáltatók Országos Szövetsége Szabolcs-Szatmár-Bereg Megyei Szervezete, Mátészalka Város Önkormányzata, valamint a Groska és Lányai Kft. Mandátumuk 1 évre szól. A program zárásaként elfogadták a projekt megvalósíthatósági tanulmányát, amely alapján hamarosan elkészül Szabolcs-Szatmár-Bereg Megye Foglalkoztatási Stratégiája.

További információ: www.szszbmo.hu